พระราชกฤษฎีกา แบ่งส่วนราชการและกำหนดหน้าที่ของส่วนราชการกองทัพเรือ กองบัญชาการทหารสูงสุด กระทรวงกลาโหม พ.ศ.2532
พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด
กระทรวงกลาโหม
พ.ศ.
๒๕๓๒
 

ภูมิพลอดุลยเดช
ป.ร.
ให้ไว้
ณ วันที่ ๑๖ สิงหาคม พ.ศ. ๒๕๓๒
เป็นปีที่
๔๔ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๑๘ แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม พ.ศ. ๒๕๓๒

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิก
(๑)
พระราชกฤษฎีกาแบ่งส่วนราชการและกำหนดหน้าที่ของส่วนราชการ กองทัพเรือ
กองบัญชาการทหารสูงสุด กระทรวงกลาโหม พ.ศ. ๒๕๒๘
(๒) พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม (ฉบับที่ ๒) พ.ศ. ๒๕๓๐
(๓)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม (ฉบับที่ ๓) พ.ศ. ๒๕๓๑

มาตรา ๔ ให้แบ่งส่วนราชการกองทัพเรือ กองบัญชาการทหารสูงสุด
กระทรวงกลาโหม ดังนี้
(๑) สำนักงานเลขานุการกองทัพเรือ
(๒) กรมสารบรรณทหารเรือ
(๓) กรมกำลังพลทหารเรือ
(๔) กรมข่าวทหารเรือ
(๕) กรมยุทธการทหารเรือ
(๖) กรมส่งกำลังบำรุงทหารเรือ
(๗) กรมสื่อสารทหารเรือ
(๘) กรมจเรทหารเรือ
(๙) สำนักงานปลัดบัญชีทหารเรือ
(๑๐) สำนักงานตรวจบัญชีทหารเรือ
(๑๑) กองเรือยุทธการ
(๑๒) หน่วยบัญชาการนาวิกโยธิน
(๑๓) หน่วยบัญชาการต่อสู้อากาศยานและรักษาฝั่ง
(๑๔) ฐานทัพเรือสัตหีบ
(๑๕) สถานีทหารเรือกรุงเทพ
(๑๖) สถานีทหารเรือสงขลา
(๑๗) สถานีทหารเรือพังงา
(๑๘) กรมอู่ทหารเรือ
(๑๙) กรมอิเล็กทรอนิกส์ทหารเรือ
(๒๐) กรมช่างโยธาทหารเรือ
(๒๑) กรมสรรพาวุธทหารเรือ
(๒๒) กรมพลาธิการทหารเรือ
(๒๓) กรมแพทย์ทหารเรือ
(๒๔) กรมการเงินทหารเรือ
(๒๕) กรมการขนส่งทหารเรือ
(๒๖) การอุทกศาสตร์
(๒๗) กรมสวัสดิการทหารเรือ
(๒๘) กรมวิทยาศาสตร์ทหารเรือ
(๒๙) สำนักงานวิจัยและพัฒนาการทางทหารกองทัพเรือ
(๓๐) สถาบันวิชาการทหารเรือชั้นสูง
(๓๑) กรมยุทธศึกษาทหารเรือ
(๓๒) หน่วยทหารอื่นซึ่งมีฐานะเทียบเท่ากองร้อย
กองพัน กรมหรือกองพลซึ่งขึ้นตรงต่อกองทัพเรือ

มาตรา ๕ หน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม มีดังนี้
(๑) สำนักงานเลขานุการกองทัพเรือ
มีหน้าที่ดำเนินการในเรื่องงานธุรการของผู้บัญชาการทหารเรือ
รองผู้บัญชาการทหารเรือ ผู้ช่วยผู้บัญชาการทหารเรือ
เสนาธิการทหารเรือและของผู้ดำรงตำแหน่งอื่นตามที่ผู้บัญชาการทหารเรือจะได้มอบหมาย
วางแผน อำนวยการ ประสานงาน กำกับการ และดำเนินการในเรื่องการประชาสัมพันธ์
(๒) กรมสารบรรณทหารเรือ
มีหน้าที่ดำเนินการในเรื่องงานสารบรรณ งานธุรการ และการกฎหมาย
ตลอดจนการฝึกและศึกษาของเหล่าทหารสารบรรณ
(๓) กรมกำลังพลทหารเรือ มีหน้าที่วางแผน อำนวยการ
ประสานงาน และกำกับการในเรื่องการกำลังพลทั้งปวง ได้แก่การกำหนดและจัดทำอัตรากำลัง
การเตรียมกำลังพล การจัดการกำลังพล การปกครองกำลังพล การสัสดี การศึกษา
การสวัสดิการ การบำรุงขวัญและวินัยทหาร
(๔) กรมข่าวทหารเรือ มีหน้าที่วางแผน อำนวยการ
ประสานงาน กำกับการ และดำเนินการในเรื่องการข่าว การรักษาความปลอดภัย การทูตฝ่ายทหารเรือไทยในต่างประเทศ
การติดต่อกับทูตฝ่ายทหารต่างประเทศในประเทศไทย
การพิธีการทูตที่กองทัพเรือต้องร่วมด้วยการฝึกและศึกษาของเจ้าหน้าที่ข่าว
(๕) กรมยุทธการทหารเรือ มีหน้าที่วางแผน อำนวยการ
ประสานงาน กำกับการ และดำเนินการในเรื่องยุทธการ การฝึก การใช้กำลังทหาร
กิจการพลเรือน งานประวัติศาสตร์ และพิพิธภัณฑ์ทหาร
และกิจการตามสนธิสัญญาป้องกันร่วมที่เกี่ยวข้องกับกองทัพเรือ
(๖) กรมส่งกำลังบำรุงทหารเรือ มีหน้าที่วางแผน
อำนวยการ ประสานงาน และกำกับการในเรื่องการส่งกำลังบำรุงทั้งปวง ได้แก่การส่งกำลัง
การซ่อมบำรุง การลำเลียงขนส่ง การบริการ การรักษาพยาบาลและการส่งกลับ การก่อสร้าง
การจัดการเกี่ยวกับอสังหาริมทรัพย์การฐานทัพ และการระดมสรรพกำลัง
รวมทั้งดำเนินการในเรื่องการสถิติ การวิจัยและพัฒนา
ตลอดจนการฝึกและศึกษาที่เกี่ยวกับการส่งกำลังบำรุง
(๗) การสื่อสารทหารเรือ มีหน้าที่วางแผน อำนวยการ
ประสานงาน และกำกับการในเรื่องการสื่อสารและอิเล็กทรอนิกส์
การรักษาความปลอดภัยทางการสื่อสาร และการสงครามทางอิเล็กทรอนิกส์
รวมทั้งดำเนินการในเรื่องการสื่อสารและอิเล็กทรอนิกส์ การข่าวลับ
การวิจัยและพัฒนาการสื่อสาร การเก็บรักษา และแจกจ่ายเครื่องสื่อสารและอิเล็กทรอนิกส์
ตลอดจนการฝึกและศึกษาวิชาการสื่อสาร
(๘) กรมจเรทหารเรือ มีหน้าที่ตรวจ ประเมินค่า
เสนอแนะ และติดตามผลการปฏิบัติราชการของหน่วยต่างๆ ในเรื่องการปฏิบัติตามข้อบังคับ
ระเบียบ คำสั่ง แบบธรรมเนียมและวิธีปฏิบัติทางเทคนิค รวมทั้งประสิทธิภาพและความพร้อมของหน่วย
ตลอดจนสืบสวนสอบสวนเรื่องที่ได้รับมอบหมาย
(๙) สำนักงานปลัดบัญชีทหารเรือ
มีหน้าที่วางแผนอำนวยการ ประสานงาน กำกับการ
และดำเนินการในเรื่องระบบการงบประมาณและการเงิน การบัญชี
การควบคุมรายงานทางการงบประมาณและการเงิน การบัญชี และการสถิติ การตรวจสอบวิเคราะห์
และประเมินค่าทางการงบประมาณและโครงการของกองทัพเรือเป็นส่วนรวม การสำรวจ
วิเคราะห์ จัดระบบ และพัฒนาการจัดหน่วยงานและการบริหารทรัพยากร
รวมทั้งกิจการศูนย์ประสานกรรมวิธีข้อมูล
ตลอดจนการฝึกและศึกษาในวิชาการที่เกี่ยวกับการปลัดบัญชีและระบบกรรมวิธีข้อมูลอัตโนมัติ
(๑๐) สำนักงานตรวจบัญชีทหารเรือ
มีหน้าที่ดำเนินการตรวจสอบภายในโดยอิสระเพื่อประเมินค่าประสิทธิผลในการควบคุมและบริหารทรัพยากรตามความมุ่งหมายของกองทัพเรือ
(๑๑) กองเรือยุทธการ
มีหน้าที่จัดและเตรียมกำลังทางเรือและกำลังทางอากาศ อำนวยการฝึกหน่วยในบังคับบัญชาให้มีสมรรถภาพและอยู่ในฐานะพร้อมที่จะทำการรบได้
(๑๒) หน่วยบัญชาการนาวิกโยธิน
มีหน้าที่จัดและเตรียมกำลังฝ่ายนาวิกโยธิน
อำนวยการฝึกหน่วยในบังคับบัญชาให้มีสมรรถภาพและอยู่ในฐานะพร้อมที่จะทำการรบได้
(๑๓) หน่วยบัญชาการต่อสู่อากาศยานและรักษาฝั่ง
มีหน้าที่จัดและเตรียมกำลังป้องกันภัยทางอากาศและภัยทางทะเลตามที่ได้รับมอบหมาย
อำนวยการฝึกหน่วยในบังคับบัญชาให้มีสมรรถภาพและอยู่ในฐานะพร้อมที่จะทำการรบได้
(๑๔) ฐานทัพเรือสัตหีบ
มีหน้าที่ดำเนินการในเรื่องการฐานทัพ การป้องกันพื้นที่
การรักษาความสงบเรียบร้อยและระเบียบวินัยของทหาร การสารวัตร
การรรักษาความปลอดภัยฐานที่ตั้ง หน่วยทหารและพื้นที่ที่ได้รับมอบหมาย
การควบคุมเรือพาณิชย์ การเรือนจำ ตลอดจนการสวัสดิการ
การฝึกและศึกษาตามที่ได้รับมอบหมาย
(๑๕) สถานีทหารเรือกรุงเทพ
มีหน้าที่ดำเนินการในเรื่องการป้องกันพื้นที่ การรักษาความสงบเรียบร้อยและระเบียบวินัยของทหาร
การสารวัตรทหาร การรักษาความปลอดภัย
ฐานที่ตั้งหน่วยทหารและพื้นที่ที่ได้รับมอบหมาย การควบคุมเรือพาณิชย์ การเรือนจำ
การดุริยางค์ ตลอดจนการฝึกและศึกษาของเหล่าทหารดุริยางค์
(๑๖) สถานีทหารเรือสงขลา
มีหน้าที่ดำเนินการในเรื่องการฐานทัพ การป้องกันพื้นที่
การรักษาความสงบเรียบร้อยและระเบียบวินัยของทหาร การสารวัตรทหาร
การรักษาความปลอดภัยฐานที่ตั้งหน่วยทหารและพื้นที่ที่ได้รับมอบหมาย
การควบคุมเรือพาณิชย์ ตลอดจนการเรือนจำ
(๑๗) สถานีทหารเรือพังงา
มีหน้าที่ดำเนินการในเรื่องการฐานทัพ การป้องกันพื้นที่
การรักษาความสงบเรียบร้อยและระเบียบวินัยของทหาร การสารวัตรทหาร
การรักษาความปลอดภัยฐานที่ตั้งหน่วยทหารและพื้นที่ที่ได้รับมอบหมาย
การควบคุมเรือพาณิชย์ ตลอดจนเรือนจำ
(๑๘) กรมอู่ทหารเรือ มีหน้าที่อำนวยการ ประสานงาน
แนะนำ กำกับการ และดำเนินการในเรื่องการซ่อม สร้าง ดัดแปลง
วิจัยและพัฒนาเกี่ยวกับเรือ อากาศยาน ยานรบและอุปกรณ์การช่างที่เกี่ยวข้อง
การส่งกำลังพัสดุสายช่าง
ตลอดจนการฝึกและศึกษาของเหล่าทหารช่างยุทธโยธาในสาขาวิชาที่เกี่ยวข้อง
(๑๙) กรมอิเล็กทรอนิกส์ทหารเรือ
มีหน้าที่อำนวยการ ประสานงาน แนะนำ กำกับการ และดำเนินการในเรื่องการซ่อม สร้าง
ดัดแปลง ทดสอบ วิจัยและพัฒนาเครื่องมือและอุปกรณ์อิเล็กทรอนิกส์และคอมพิวเตอร์
การส่งกำลังพัสดุสายอิเล็กทรอนิกส์และคอมพิวเตอร์
ตลอดจนการฝึกและศึกษาของเหล่าทหารช่างยุทธโยธาในสาขาอิเล็กทรอนิกส์และคอมพิวเตอร์
(๒๐) กรมช่างโยธาทหารเรือ มีหน้าที่อำนวยการ
ประสานงาน แนะนำ กำกับการ และดำเนินการในเรื่องการสร้าง ซ่อม ดัดแปลง
บำรุงรักษาอาคารสถานที่ สิ่งก่อสร้าง เครื่องทุ่นแรง และอุปกรณ์สายช่างโยธา
การส่งกำลังพัสดุสายช่างโยธา การวิจัยและพัฒนาตลอดจนการฝึกและศึกษาของเหล่าทหารช่างยุทธโยธาในสาขาช่างโยธา
(๒๑) กรมสรรพาวุธทหารเรือ มีหน้าที่อำนวยการ
ประสานงาน แนะนำ กำกับการ และดำเนินการในเรื่องการซ่อมและสร้างเครื่องสรรพาวุธ
การส่งกำลังพัสดุ สายสรรพาวุธ การถอดทำลายวัตถุระเบิด
รวมทั้งการวิจัยและพัฒนาการสรรพาวุธ ตลอดจนการฝึกและศึกษาของเหล่าทหารสรรพาวุธ
(๒๒) กรมพลาธิการทหารเรือ มีหน้าที่อำนวยการ
ประสานงาน แนะนำ กำกับการ และดำเนินการในเรื่องการส่งกำลังพัสดุสายพลาธิการ
รวมทั้งการวิจัยและพัฒนาการพัสดุสายพลาธิการ การบริการและการจัดเลี้ยง
ตลอดจนการฝึกและศึกษาของเหล่าทหารพลาธิการ
(๒๓) กรมแพทย์ทหารเรือ มีหน้าที่อำนวยการ
ประสานงาน แนะนำ กำกับการ และดำเนินการในเรื่องการรักษาพยาบาล
การสุขาภิบาลและอนามัย การส่งกำลังพัสดุสายแพทย์ รวมทั้งการวิจัยและพัฒนาการแพทย์
ตลอดจนการฝึกและศึกษาของเหล่าทหารแพทย์
(๒๔) กรมการเงินทหารเรือ มีหน้าที่ดำเนินการในเรื่องการเบิก
รับ จ่าย และเก็บรักษาเงิน การจัดทำบัญชีและสถิติ
ตลอดจนการฝึกและศึกษาของเหล่าทหารการเงิน
(๒๕) กรมการขนส่งทหารเรือ มีหน้าที่อำนวยการ
ประสานงาน แนะนำ กำกับการ และดำเนินการในเรื่องการขนส่ง การซ่อมยานพาหนะสายขนส่ง
การส่งกำลังพัสดุสายขนส่ง รวมทั้งการวิจัยและพัฒนาการขนส่ง
ตลอดจนการฝึกและศึกษาของเหล่าทหารขนส่ง
(๒๖) กรมอุทกศาสตร์
มีหน้าที่ดำเนินการในเรื่องการสำรวจ ตรวจสอบและวิจัยเกี่ยวกับการอุทกศาสตร์
สมุทรศาสตร์ และอุตุนิยมวิทยา การส่งกำลังพัสดุประเภทแผนที่
บรรณสารและอุปกรณ์เกี่ยวกับการเดินเรือและเดินอากาศ
ตลอดจนการติดตั้งและดูแลรักษาเครื่องหมายทางเรือ
(๒๗) กรมสวัสดิการทหารเรือ
มีหน้าที่ดำเนินการในเรื่องการสวัสดิการของทหาร
ข้าราชการและลูกจ้างในกองทัพเรือและครอบครัว ตลอดจนแนะนำและส่งเสริมการอาชีพทั่วไป
(๒๘) กรมวิทยาศาสตร์ทหารเรือ มีหน้าที่ดำเนินการในเรื่องการวิจัยและพัฒนาการวิทยาศาสตร์ทางทหาร
การส่งกำลังพัสดุสายวิทยาศาสตร์ การวิเคราะห์และทดสอบพัสดุตามที่ได้รับมอบหมาย
ประสานงาน แนะนำ และกำกับการกิจการทางวิทยาศาสตร์ของหน่วยต่างๆ
ตลอดจนการฝึกและศึกษาของเหล่าทหารวิทยาศาสตร์
(๒๙) สำนักงานวิจัยและพัฒนาการทางทหารกองทัพเรือ
มีหน้าที่วางแผน อำนวยการ ประสานงาน กำกับการ
และดำเนินการเกี่ยวกับการวิจัยและพัฒนาการทางทหารของกองทัพเรือ
ทั้งในด้านหลักการและด้านยุทโธปกรณ์ ตลอดจนรวบรวมข้อมูล วิเคราะห์
และประเมินค่าผลการวิจัย และพัฒนาการทางทหาร เพื่อนำไปใช้หรือนำไปสู่การผลิต
(๓๐) สถาบันวิชาการทหารเรือชั้นสูง
มีหน้าที่ดำเนินการในเรื่องการฝึกและศึกษาวิชาการทหารเรือชั้นสูง
และวิทยาการที่จำเป็นแก่นายทหารสัญญาบัตร
เพื่อให้สามารถปฏิบัติหน้าที่ของผู้บังคับบัญชาและฝ่ายอำนวยการได้ ตลอดจนการวิจัย
พัฒนา และกำหนดหลักนิยมเกี่ยวกับยุทธศาสตร์ ยุทธวิธี และวิทยาการที่เกี่ยวข้อง
(๓๑) กรมยุทธศึกษาทหารเรือ มีหน้าที่อำนวยการ
ประสานงาน แนะนำ
และกำกับการฝึกและศึกษาของโรงเรียนในบังคับบัญชาและโรงเรียนอาชีพเฉพาะอย่าง
ดำเนินการในเรื่องการส่งเสริมความรู้ทั่วไป การส่งกำลังพัสดุประเภทเครื่องช่วยการศึกษาและตำรา
รวมทั้งการวิจัยและพัฒนาการศึกษา ตลอดจนการอนุศาสนาจารย์
(๓๒) หน่วยทหารอื่นซึ่งมีฐานะเทียบเท่ากองร้อย
กองพัน กรมหรือกองพล ซึ่งขึ้นตรงต่อกองทัพเรือ มีหน้าที่ตามที่กระทรวงกลาโหมกำหนด

มาตรา ๖
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
พลเอก
ชาติชาย ชุณหะวัณ
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพเรือ
กองบัญชาการทหารสูงสุด กระทรวงกลาโหม เสียใหม่ให้เหมาะสมยิ่งขึ้น
จึงจำเป็นต้องตราพระราชกฤษฎีกานี้





































พุทธชาด/แก้ไข
๒๔/๐๙/๔๕
B+A (C)
ปฐมพร/ปรับปรุง
๒๖
มกราคม ๒๕๕๐

[๑]
ราชกิจจานุเบกษา เล่ม ๑๐๖/ตอนที่ ๑๓๖/ฉบับพิเศษ หน้า ๑/๒๔ สิงหาคม ๒๕๓๒